नेचर से जुड़ने के लिए 13वीं मंजिल की खिड़की पर बगिया बना तितलियों को बुलाती हूं
खूबसूरत, रंग-बिरंगी और फुर्तिली तितलियां हर किसी को अच्छी लगती हैं। बगीचे और पार्कों में अक्सर तितली दिख जाती हैं। लेकिन क्या कभी किसी को यह कहते सुना है कि मेरे घर के गार्डन में तितलियों का आना-जाना लगा रहता है।
खूबसूरत, रंग-बिरंगी और फुर्तीली तितलियां हर किसी को अच्छी लगती हैं। बगीचे और पार्कों में अक्सर तितली दिख जाती हैं। लेकिन क्या कभी किसी को यह कहते सुना है कि मेरे घर के गार्डन में तितलियों का आना-जाना लगा रहता है।
यहां तितलियों को कैद नहीं किया जाता, बल्कि तितलियों के लिए घर की बालकनी में छोटा सा बगीचा कुछ इस तरह तैयार किया है कि तितलियां यहां खुद-ब-खुद खिंची चली आती है। रसपान करती और अंडे देकर चली जाती हैं।
बटरफ्लाई मॉम उन अंडों से तितलियां की लाइफ साइकिल करती। उनका पालन-पोषण करके खुले आसमान में उड़ने के लिए आजाद छोड़ देती हैं। आज 'ये मैं हूं' में मिलिए बटरफ्लाई मॉम प्रियंका सिंह से जिन्होंने 13वीं मंजिल पर अपने फ्लैट में तितलियों के लिए आशियाना बना दिया।
मैं शिव नगरी काशी से हूं। लेकिन पापा की सरकारी नौकरी बिहार में रही। उनका तबादला एक जगह से दूसरी जगह हुआ करता। जिसकी वजह से स्कूल और कॉलेज की पढ़ाई अलग-अलग जगह से हुई।
कहीं स्कूल अच्छे होते तो कहीं खराब। एक बार ट्रांसफर पूर्णिया जिले में हो गया जो बहुत ही छोटा शहर है। इसलिए पापा ने मेरा एडमिशन विद्या मंदिर में करा दिया।
जंगल से लगाव होने लगा 
तब बिहार में ज्यादातर इलाका जंगल हुआ करता था। बचपन में दोस्तों के साथ जंगल अक्सर घूमने जाया करती। धीरे-धीरे मुझे जंगल से लगाव होने लगा। पेड़-पौधे हरियाली मिट्टी मुझे अपनी तरफ आकर्षित करते । मैं अपनी फ्रेंड के साथ गार्डनिंग किया करती।
पापा का जहां भी ट्रांसफर होता मैं वहां एक पौधा जरूर लगा देती। मेरा लगाया पौधा खूब फलता है। मेरी एक दोस्त रानी के पापा गार्डनिंग किया करते थे। उनको पेड़-पौधों के बारे में अच्छी जानकारी थी और मुझे भी बागवानी का बहुत शौक था। उनसे ही मैंने बागवानी सीखी है।
पढ़ाई, नौकरी, शादी और बच्चा 
मैं दिल्ली में एयर होस्टेस की ट्रेनिंग कर रही थी। लेकिन पापा को लगता था कि एयर होस्टेस की जॉब के बाद शायद मैं जल्दी शादी न करूं, इसलिए उन्होंने मुझे घर वापस बुला लिया और कहा यहीं कोई कॉर्पोरेट सेक्टर में जॉब करो।
2007 में नौकरी भी मिल गई, लेकिन 2008 में शादी हो गई। शादी के बाद मुंबई आ गई। मुंबई मेरे लिए अंजान शहर था। न लोगों को जानती न रास्ते पहचानती।
कुछ ही महीने बाद गुड न्यूज आ गई कि मैं मां बनने वाली हूं। लेकिन मेरे लिए यह सब बहुत मुश्किल था। डॉक्टर ने कहा आप बहुत दुबली-पतली हैं। आजकल प्रेग्नेंसी में कॉम्प्लिकेशन हो जाता है, पहला बेबी है रख लो।
पढ़ाई, नौकरी, शादी और बच्चा मुझे वक्त ही नहीं मिला कुछ समझने का। घर गृहस्थी क्या होती है, बच्चे की परवरिश कैसे करते हैं, मुझे कुछ नहीं मालूम था। यह सब सोच-सोच कर मैं डिप्रेशन से जा रही थी। मुझे लगता अब क्या करना है। जिंदगी ने कहां लाकर खड़ा कर दिया। यही सोचती रहती थी।
खबर में आगे बढ़ने से पहले पोल के जरिए अपनी राय देते चलें...
फ्लावर बेड में बागवानी शुरू किया
मुंबई में छोटे शहरों की तरह लॉन, गार्डन कहां होते हैं जो मूड सही करने के लिए थोड़ा टहल ही लें। पेड़-पौधे हरियाली देखकर आंखों और मन को सुकून मिलता है। यहां लोग खिड़कियों और बालकनी में फ्लावर बेड बनाकर गार्डनिंग करते हैं। मैंने भी अपने कमरे की खिड़की में बागवानी शुरू की। लेकिन मुंबई पौधे लगाने के लिए मिट्टी भी खरीदनी पड़ती है।
वीडियो देखकर कंपोस्ट बनाना सीखा
मुझसे पापा और ससुर जी ने कहा बार-बार मिट्टी क्यों खरीदती हो खुद ही कंपोस्ट करो। मैंने वीडियो देखकर कचरे से कंपोस्ट खाद करना शुरू किया। कचरा कंपोस्ट करने से पता चला घर से कितने तरह का वेस्ट निकलता है। मैंने वेस्ट मैनेजमेंट और वेस्ट अलग करने के बारे में पढ़ना शुरू किया।
तितलियों की शुरुआत गार्डनिंग और वेस्ट मैनेजमेंट से हुई
जहां ज्यादा पेड़-पौधे होते हैं वहां हर तरह की बायोडायवर्सिटी होती है। इसलिए तितलियों को बुलाने के लिए करी पत्ता, नींबू और कुछ फूलों के पौधे लगाए। एक दिन गार्डन में बैठे हुए मैंने देखा एक बड़ी सी फीमेल तितली जो कॉमन मॉर्मन कहलाती है मेरे बगीचे में उड़ रही है।
वीडियो में तितली को अंडे देते देखा 
मैंने तितली को 13वीं मंजिल पर उड़ते हुए देखा। वो बहुत देर तक करी पत्ते के पास ही उड़ रही थी। मैंने उसका वीडियो बनाया और डीएसएलआर कैमरे से फोटो ली।
वीडियो को जूम करके देखा तो पता चला तितली अंडे दे रही है। मुझे आश्चर्य हुआ की इतनी ऊपर बटरफ्लाई अंडे कैसे दे रही है। उस पौधे को मैने अंदर कर लिया। ये देखने के लिए की अब क्या होगा। उन अंडों से छोटा सा कीड़ा निकला। इंडिया में कॉमन मॉर्मन बहुत कॉमन बटरफ्लाई है।
तितली प्रेमियों को लगा मैं झूठ बोल रही हूं
मैंने द रेड पियरो बटरफ्लाई का भी अंडा देते हुए मोबाइल से वीडियो बनाया। वो इतनी छोटी होती है कि कुछ तितली प्रेमियों को लगा मैं झूठ बोल रही हूं।
फिर मैंने उस वीडियो को लाइव कर दिया। जिसमें तितली विंडो गार्डन के पास अंडे दे रही है। रेड पियरो बटरफ्लाई, ब्रायोफाइटा पौधे जिसे पत्थरचट्टा या किडनी स्टोन का पौधा भी कहते हैं उसपर अंडे देती है। इसका अंडा इतना छोटा होता है कि किसी को नंगी आंखों से जल्दी नजर नहीं आता।
तितलियों की लाइफ साइकिल देखी 
इंडिया में करीब 1500 किस्मों की तितलियां पाई जाती हैं। तितलियां अक्सर मॉनसून के आस-पास और कुछ खास किस्म के पौधों पर ही अंडे देती है।
वैसे तो हर तितली के अंडे से कीड़ा निकलने का समय अलग-अलग होता है लेकिन समान्यतौर पर एक हफ्ते के अंदर अंडे से कीड़ा निकलता है। मैंने 2011 से अब तक अपने एरिया में तितली की 40-50 प्रजातियों की लाइफ साइकिल की है।
अंडे से कैटरपिलर फिर प्यूपा और प्यूपा से तितली… 
अंडे से कुछ दिनों बाद एक छोटा-सा कीट निकलता है जिसे कैटरपिलर कहते हैं। ये पौधे की पत्तियों को खाकर बड़ा होता और बड़े होने के क्रम में चार बार अपनी स्किन निकालता है।
ये पत्तियों के साथ अपनी स्किन भी खा जाता है। खा-खा कर जब ये बहुत मोटा हो जाता है तब ये प्यूपा बनने के लिए तैयार होता है। उस समय ये किसी पत्ते या टहनी के ऊपर अपने आप को बांध लेता है। इसके चारों ओर खोल जैसा बन जाता है जिसे प्यूपा कहते हैं।
इसके बाद कैटरपिलर की बॉडी लिक्विड बन जाती है। इसी लिक्विड से तितली बनती है। प्यूपा को तोड़कर उसमें से मक्खी की तरह दिखने वाली ये कीट देखते ही देखते 10 मिनट से आधे घंटे के अंदर से एक खूबसूरत तितली निकलकर बाहर आती है।
जब मैंने पहली बार प्यूपा से तितली को बाहर निकलते देखा तो वह पल मेरे लिए बहुत आश्चर्य और खुशी भारा से था। मैंने उस तितली को दो -तीन घंटे रखकर खुले आसमान में उड़ने के लिए छोड़ दिया। क्योंकि तितलियों को कैद करके रखना वाइल्ड लाइफ लॉ के खिलाफ है।
और…बन गई बटरफ्लाई मॉम
मैं अपने सोशल मीडिया पर तितलियों की फोटो डालकर लिखती थी “माई बेबी कम आउट”। लोग मुझे बटरफ्लाई मॉम के नाम से कमेंट करने लगे, मुझे अच्छा लगने लगा।
जिसके बाद मैंने अपना सोशल मीडिया- अकाउंट बटरफ्लाई मॉम के नाम से बना लिया। तितलियों को पालने की शुरुआत मेरी शादी के बाद हुई। शादी के बाद मैं मुंबई आई, मुझे प्रकृति से बहुत लगाव है इसलिए मैंने अपने कमरे, हॉल, किचन की खिड़की में कई तरह के पौधे लगाए और एक नेचुरल गार्डन तैयार किया।
एक दिन मैंने देखा कि एक पेड़ की पत्ती को छोटा-सा कैटरपिलर खा रहा है। मैंने उसे वहां से हटाया नहीं। कुछ दिनों बाद देखा कि यह कैटरपिलर एक बहुत ही खूबसूरत तितली बन गई। उस दिन के बाद मुझे तितलियों से इतना लगाव हो गया कि तितलियों के बारे में पढ़ना शुरू कर दिया।
कीड़ों को पालना शुरू किया
मैंने हर तरह के कीड़ों को पालना शुरू किया। नर्सरी वालों से मांग कर, दोस्तों के गार्डन के कीड़े जिन्हें वो मार देते थे उन्हें घर लाकर पाला। सोसायटी के गार्डन से जंगली पौधे घर ले कर आई जिन्हें माली उखाड़ कर फेक देते हैं। जिस पर तितली के अंडे होते हैं।
हर तरह की घास के कीड़े। कीड़े की कुछ प्रजातियों को पालने के बाद मैंने बांबे नेचुरल हिस्ट्री सोसाइटी (BNHS) से बेसिक बटरफ्लाई सर्टिफिकेट कोर्स किया।
मैंने अब तक तकरीबन 5000 तितलियों की लाइफ साइकिल की है। मुझे तितलियों की मम्मी कहलाना पसंद है। मेरी अपनी भी एक सुंदर सी तितली मेरी बेटी है।